जानकारी के मुताबिक 33/11 केवी उपसंस्थान जसवंतनगर पर तैनात संविदा कर्मी प्रमोद कुमार की पोल से गिरकर बुधवार को मौत हो गई थी। ठेकेदार नरेन्द्र यादव तथा अधिकारियों ने जब कोई सुध नहीं ली तो गुरुवार की सुबह 7 बजे साथी कर्मचारी, लाइन स्टाफ जसवंतनगर, बलरई पूरे क्षेत्र की विद्युत सप्लाई बंद कर धरने पर बैठ गये और बिजली विभाग व प्रशासन के खिलाफ नारेबाजी शुरू कर दी। सूचना जैसे ही इटावा के अधिकारियों तक पहुंची अधिशाषी अभियंता द्वितीय पीएन प्रभाकर, एसडीओ जसवंतनगर श्रीकान्त रंगीला, जूनियर इंजीनियर मुकेश कटियार तथा प्रशासन की ओर से उपजिलाधिकारी राजित राम प्रजापति भी मौके पर पहुंचे। कर्मचारियो की मांग थी कि मृतक के परिवार को ज्यादा से ज्यादा आर्थिक सहायता प्रदान की जाए तथा ठेकेदार नरेंद्र यादव का ठेका तुरंत समाप्त किया जाए। कर्मचारियों का आरोप था कि ठेकेदार ने संविदा कर्मियों का बीमा तक नहीं कराया है। वेतन भी मात्र 3000 रुपए दे रहे हैं। पूर्व ठेकेदार अशोक यादव द्वारा 3600 रुपये नकद वेतन दिया जाता था। 800 रुपए ईपीएफ में जमा किया जाता था। इस पर उपजिलाधिकारी तथा विद्युत अधिकारियों ने मृतक की पत्नी उषादेवी को एक लाख रुपए की चेक देकर व कृषक बीमा, अन्य सहायता व ठेकेदार नरेन्द्र यादव का सात दिन के अंदर ठेका हटाने का आश्वासन दिया तब जाकर मामला शांत हुआ।